
Összeesküvés- és kritikai elmélet

Kulcsszavak: összeesküvés-elmélet; kritika; paranoia; Thomas Bernhard
Max Horkheimer Hagyományos és kritikai elmélet című programadó írása rögzíti a kritikai elmélet kifejezés szűkebb értelmét, ahogyan azt a frankfurti iskola teoretikusainak munkásságára vonatkozólag használjuk. A kifejezés rendkívül termékenynek bizonyult, mára meglehetősen tág jelentéssel bír: az akadémiai színtér jóformán minden kutatási területe magára aggatja a címkét, vagy legalábbis valamilyen értelemben a vele fémjelezhető szemléletmód örökösének tartja magát. Figyelembe véve a – mozgósító erővel és talán minden korábbinál nagyobb (politikai) befolyással bíró, (főleg, de nem kizárólag) szélsőjobboldali – konteók jelenünkben való hallatlan elszaporodását, úgy gondolom, hogy a kritikai elméletet immár nem(csak) a Horkheimer által hagyományosnak nevezett elmélethez, hanem (sokkal inkább) az összeesküvés-elméletekhez képest kell meghatározni. Ez a feladat azonban korántsem egyszerű: a kritikai elmélet és a paranoid (tév)képzetek összevetésének óriási irodalma van, hasonlóságainak kiemelése nagy múltra tekint vissza. Az alábbiakban ezt a korpuszt tekintem át – felvázolom, hogy a témakörhöz hozzászóló legfontosabb szerzők miként gondolták el e kettő viszonyát, milyen következtetéseket vontak le összefonódásukból, milyen fenntartásokat fogalmaztak meg a kritikai elmélettel szemben, és milyen alternatív leíró-magyarázó eszközt javasoltak helyette. A kialakult helyzet beható megértése csak akkor lehetséges, ha – ahelyett, hogy rögvest az összeesküvés-elméletekről folytatott politikafilozófiai diskurzusba vetnénk magunkat – kissé hátrébb lépünk, s egyfajta textuális nyomozás keretében elvégezzük a paranoia és a kritika fogalmának történeti analízisét. Számomra e két fogalom elsősorban nem külön-külön, hanem egymáshoz való kölcsönös vonzódásuk okán érdekesek. Összefonódva ugyanis egy sajátos interpretációs stratégiát adnak ki, amelyet paranoid-kritikai módszernek fogok nevezni. Hipotézisem szerint ez a módszer munkál mind az összeesküvés-, mind a kritikai elmélet(ek) mélyén. Vizsgálódásomat egy esettanulmánnyal zárom, amelyben amellett érvelek, hogy a paranoid-kritikai módszert Thomas Bernhard vitte színre legplasztikusabban in actu.



